Πληροφορίες: Τάνια Κατσάνη

ΕΠΕΙΓΟΝ

**Αθήνα:** 23.07.2025

**Αρ. Πρωτ.:** 861

ΠΡΟΣ: Πρόεδρο ΟΜΚΕ κ. Κ. Σίμψη

**Πρόεδρο ΕΟΤ κ. Ν. Γιαλλούρη  
Πρόεδρο ΠΣΤ κ. Δ. Σηφάκη  
Πρόεδρο ΕΟΚΑ κ. Χ. Γερώνυμο**

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. ενημερώνει για την έναρξη λειτουργίας της πλατφόρμας του προγράμματος “Προσβασιμότητα κατ΄ οίκον”**»**

Αγαπητοί συνάδελφοι,

Η Ε.Σ.Α.μεΑ. σας ενημερώνει ότι από σήμερα Τετάρτη 23 Ιουλίου 2025 τέθηκε σε λειτουργία η ψηφιακή πλατφόρμα για το νέο πρόγραμμα «Προσβασιμότητα κατ’ οίκον», [prosvasimotita.minscfa.gov.gr](http://prosvasimotita.minscfa.gov.gr/), μέσω της οποίας άτομα με αναπηρία μπορούν να υποβάλουν αίτηση για χρηματοδότηση παρεμβάσεων στις κατοικίες τους, στους κοινόχρηστους χώρους των πολυκατοικιών στις οποίες διαμένουν, καθώς και στο επαγγελματικό τους περιβάλλον.

Η Ε.Σ.Α.μεΑ. χαιρετίζει αυτή την πρωτοβουλία του υπουργείου Κοινωνικής Συνοχής και Οικογένειας που κινείται σε θετική κατεύθυνση στο ζήτημα της ανεξάρτητης διαβίωσης των ατόμων με αναπηρία.

Η Ε.Σ.Α.μεΑ συμμετείχε ενεργά στη διαδικασία διαβούλευσης με το υπουργείο Κοινωνικής Συνοχής και Οικογένειας, καθώς η προσβασιμότητα των κατοικιών των ατόμων με αναπηρία είναι αίτημα εδώ και πολλά χρόνια του αναπηρικού κινήματος της χώρας. Εντάσσεται στις διεκδικήσεις του χώρου μας για την ανεξάρτητη διαβίωση και τη διαβίωση στην κοινότητα.

Αυτή η διεκδίκηση σήμερα ξεκινά να παίρνει σάρκα και οστά και καλούμε τα μέλη των οργανώσεών σας που είναι δικαιούχοι να κάνουν αιτήσεις και να ενταχθούν στο πρόγραμμα. Να σημειωθεί ότι οι αιτήσεις εγκρίνονται σύμφωνα με το άρθρο 15 της ΚΥΑ του προγράμματος «μέχρι εξαντλήσεως του προϋπολογισμού της παρ. 2 του άρθρου 5», συνεπώς έχει σημασία η έγκαιρη και έγκυρη αίτηση.

Εδώ μπορείτε να δείτε [την ανακοίνωση του υπουργείου](https://minscfa.gov.gr/prosvasimotita-minscfa-gov-gr-anoixe-i-platforma-gia-tin-prosvasimotita-kat-oikon/) Κοινωνικής Συνοχής και Οικογένειας.

**Δυνητικοί δικαιούχοι** είναι άτομα με ποσοστό αναπηρίας άνω του 67%, που διαμένουν νόμιμα στην Ελλάδα και έχουν ατομικό εισόδημα έως 60.000 ευρώ.

Οι επιλέξιμες **δαπάνες** περιλαμβάνουν:

* Τεχνικές εργασίες διαμόρφωσης,
* Εγκατάσταση ραμπών και αναβατορίων,
* Τοποθέτηση αυτοματισμών και εξειδικευμένου εξοπλισμού,
* Αμοιβές μηχανικών για την επιμέλεια και πιστοποίηση των παρεμβάσεων.

Το **ύψος της επιχορήγησης** καθορίζεται ως εξής:

* Έως 12.000€ για κινητική αναπηρία,
* Έως 5.000€ για αισθητηριακή αναπηρία,
* Έως 14.500€ για συνδυασμό κινητικής και αισθητηριακής αναπηρίας.

Συνημμένα θα βρείτε την **ΚΥΑ** του Προγράμματος και την **Πρόσκληση**.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

Οργανώσεις - Μέλη Ε.Σ.Α.μεΑ. και μέλη αυτών

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |